Beurtkrag ons voorland; prestasiebonusse vir goeie werkers(Argieffoto: GCIS) Die kragvoorsiener Eskom het Donderdag tydens ŉ perskonferensie aangedui dat Eskom ŉ tweejaarplan voorgelê het vir die huidige kragopwekkingskrisis. Mteto Nyati, raadslid en een van Eskom se direkteure wat in September verlede jaar aangestel is, het ontken dat hulle onder druk van die ANC-regering is om beurtkrag teen Desember tot ŉ einde te bring. “Ons het bekwame raadslede, wat ook deel vorm van die tegniese bestuur, wat ŉ tweejaarplan voorgelê het. Dit is die plan wat ons aan almal gekommunikeer het – ook aan die regering.” Dit volg ná Fikile Mbalula, sekretaris-generaal van die ANC, Dinsdag gesê het die party het planne om beurtkrag teen Desember tot ŉ einde te bring. Nyati sê egter Eskom is oop vir voorstelle en hulle sal enigiets verwelkom wat die kragvoorsiener sal help om dié tydlyn te verkort. Nyati het bygevoeg dit is vir die raad van Eskom ook belangrik om meer mag aan die plaaslike Eskom-bestuur oor te gee wat betref prestasiebonusse vir goeie werknemers. “As iemand hard werk en goed presteer, dan is dit net reg dat daardie persoon daarvoor beloon word. Dit kan in die vorm van ŉ verhoogde salaris of bevordering wees. Ons kan nie iemand op ŉ gelyke voet behandel wat lyf wegsteek nie.” Argieffoto (Foto: Unsplash) Thomas Conradie, waarnemende opwekkingshoof, het laat blyk dat fase 4-beurtkrag waarskynlik Vrydag ingestel sal word. “Indien alles vlot verloop, sal ons Saterdag waarskynlik fase 3-beurtkrag kan aankondig.” Volgens Conradie word daar baie dringend aandag gegee aan enige kragonderbrekings, veral wat betref die hoeveelheid eenhede wat op beplande instandhouding is. “Dit is belangrik om dié eenhede weer aan te skakel en dat die instandhouding nie langer duur as wat beplan is nie. Ons plaas baie fokus daarop om seker te maak dat die eenhede betyds en betroubaar aangeskakel kan word – dit geld ook onbeplande instandhouding.” Conradie sê die hoë vlakke van onbetroubaarheid op die netwerk beteken dat die kragvoorsiener nie kan voorspel wanneer eenhede nie beskikbaar gaan wees nie. “Daarom is dit ook belangrik dat ons ons reserwes so noukeurig as moontlik bestuur – dit sluit dieselvoorraad in by die oopsiklus-gasturbines.” Conradie sê die onbetroubaarheid van die eenhede hou met ŉ rits faktore verband, onder andere omdat daar jare lank nie gereeld instandhouding gedoen is nie. “Die instandhouding is nie gereeld gedoen nie as gevolg van ŉ gebrek aan finansies, maar ook omdat daar soms ŉ gebrek aan kapasiteit was. Van die eenhede kon dus nie vir beplande instandhouding afgeskakel word nie.” Hy sê ŉ gebrek aan ervaring en kennis lei ook tot menslike foute wat dan kortsluitings veroorsaak en noodsaak dat ŉ eenheid afgeskakel moet word, maar dit word reggestel en die eenhede word weer aangeskakel. Daar is ook gevalle van inmenging, maar dit is in die minderheid, aldus Conradie. Hy sê dit is ook belangrik om die toestand van elke kragopwekkingseenheid in gedagte te hou wanneer mens na die oorsake van onbeplande instandhouding kyk – dit sluit in die toestand van die eenheid self; die ouderdom van die eenheid; in watter fase van instandhouding die betrokke eenheid is en die omvang van instandhouding wat by die kragstasie gedoen is. Nyati het bygevoeg dat daar verskeie kwessies is waaraan die raad aandag skenk en dat dit vir die raad belangrik is om die bestuur van Eskom kans te gee om die dag-tot-dag kwessies op te los en die dringendheid daarvan te takel. Dit sluit die volgende in: André de Ruyter (Foto: Maroela Media) Nyati het bevestig die proses, om ŉ nuwe uitvoerende hoof aan te stel ná André de Ruyter sy bedanking ingedien het, is reeds aan die gang. “Die soeke na ŉ nuwe uitvoerende hoof word gelei deur die voorsitter van die raad. ŉ Nominasieskomitee sal oor die volgende twee weke ŉ lys van kandidate ontvang waarna ŉ kortlys aangestel sal word.” Volgens Nyati sal daar, ná Jan Oberholzer in April aftree, nie weer ŉ nuwe bedryfshoof aangestel word nie.